FI Euroopan unionin virallinen lehti C 29/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 29/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SPALT SPALTER”

EY-Nro.: DE-PDO-0005-0843-10.01.2011

SMM ( ) SAN ( X )

1. Nimi:

”Spalt Spalter”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.8 – Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta:

Humala kuuluu hamppukasvien (Cannabinaceae) heimoon ja nokkoskasvien (Urticeae) lahkoon. Se on kaksikotinen kasvi, joten sen hede- ja emikukinnot ovat eri yksilöissä. Ainoastaan emikukinnot muodostavat niin sanottuja humalantähkiä (Lupuli strobulus), joita yleisesti kutsutaan myös kävyiksi. Humalasato korjataan elokuun lopusta syyskuun puoliväliin. Sadonkorjuun jälkeen humalantähkät kuivataan, puristetaan jalostusta varten ja jäähdytetään.

Nimitykselle ”Spalt Spalter” haettu asetuksen (EY) N:o 510/2006 mukainen suoja koskee ainoastaan kuivattuja humalantähkiä (Lupuli strobulus) sekä niistä pelleteiksi tai uutteiksi jalostettuja humalatuotteita.

Jatkojalostettujen humalatuotteiden – pellettien ja uutteiden – tarkoituksena on varmistaa jalostamattoman humalan ominaisuuksien säilyminen varastoinnin aikana ja tehostaa humalan automaattista annostelua panimoteollisuudessa.

Pelletit valmistetaan jauhamalla humalantähkät ja puristamalla sen jälkeen jauhettu humala varovasti, jotta luonnollisen tuotteen alkuperäinen laatu säilyy muuttumattomana.

Kaupallisesti tyypin 90 pelletteinä tunnetut tuotteet ovat saaneet nimensä siitä, että sadasta kilogrammasta jalostamatonta humalaa saadaan noin 90 kilogrammaa pellettejä.

Runsaasti lupuliinia sisältävät pelletit, joita kutsutaan myös tyypin 45 pelleteiksi, saadaan väkevöimällä mekaanisesti pakastetun (– 35 °C) humalan lupuliinirauhaset. Tällä tarkoitetaan menetelmää, jossa osa jauheen sisältämästä lehtiaineksesta ja tähkästä poistetaan siivilöimällä. Humalapellettien valmistuksessa humalaan ei lisätä mitään muita aineita. Ainoastaan jalostamattoman humalan fysikaalis-teknisiä ominaisuuksia muutetaan.

Myös humalauutteiden valmistuksessa kiinnitetään huomiota siihen, että luonnollisen tuotteen alkuperäinen laatu ei muutu. Humalan uuttaminen on 1970-luvun alusta lähtien tapahtunut huipputekniikan avulla. Humalantähkien polaarisen hartsi- ja öljyaineksen erottaminen tapahtuu uuttamalla varovaisesti humalaa käyttäen nestemäistä ylikriittistä hiilidioksidia tai etanolia.

Humalan panimoteknisesti tärkeät aineosat

Katkeroaineet ja eteeriset öljyt ovat humalan tyypillisiä aineosia, joihin sen panimotekninen merkitys perustuu. Tanniinipitoisuus on vähemmän tärkeä. Katkeroaineita ja eteerisiä öljyjä esiintyy humalantähkien lupuliinirauhasissa. Tanniineja on pääasiassa suojuslehdissä, varressa ja kukkavarressa.

Laatu

Spalt Spalter täyttää humalantähkien ja humalauutteiden kaupan pitämiselle yhteisössä asetuksessa (ETY) N:o 890/78 vahvistetut vähimmäislaatuvaatimukset. Asetuksen (ETY) N:o 1696/71 ja sitä täydentävien asetusten mukaisesti humalan laatu ja alkuperä varmennetaan panimoille toimitettavilla kattavilla asiakirjoilla.

Lajike ja aineosat

Nimi ”Spalt Spalter” selittyy sillä, että vastaavan viljelyalueen nimi edeltää aina lajikkeen nimeä, eli tässä tapauksessa on kyse Spaltin alueella tuotetusta Spalter-lajikkeen humalasta.

Jos Spalter-lajiketta viljeltäisiin jollakin muulla alueella, mitä ei nykyisin tapahdu, nimessä olisi mahdollista erottaa yksiselitteisesti Spaltin alueella viljelty kyseiseen lajikkeeseen kuuluva humala muualla tuotetusta samaan lajikkeeseen kuuluvasta humalasta. Esimerkiksi Hallertaussa tuotetusta Spalter-lajikkeen humalasta olisi käytettävä nimeä ”Hallertau Spalter”. Sen vuoksi suojahakemuksen kohteena olevan nimen ”Spalt Spalter” ja lajikkeen välille ei aiheudu ristiriitaa. Aineosia kuvaillaan yksityiskohtaisemmin kohdassa 5.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotannon siihen asti, kun viljelijät pakkaavat korjaamansa humalantähkät, on tapahduttava yksilöidyllä maantieteellisellä alueella. Myös Spalt Spalter -humalan lisäysaineistona on käytettävä yksinomaan alueelta peräisin olevia emokasveja.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Yksilöity maantieteellinen alue vastaa Spaltin humalanviljelyaluetta. Se määritellään Baijerin humalalainsäädännön täytäntöönpanoasetuksen (BayHopfDV) 3 §:ssä (lähde 4a), jonka mukaan Spaltin humalanviljelyalue käsittää Spaltin ja Kindingin varmentamisalueet.

Spaltin varmentamisalue käsittää seuraavat kunnat:

Abenberg, Büchenbach, Georgensgmünd, Heideck, Röttenbach, Roth, Spalt, Absberg, Ellingen, Haundorf, Höttingen, Pfofeld, Pleinfeld, Mitteleschenbach, Neuendettelsau, Windsbach.

Kindingin varmentamisalue käsittää seuraavat kunnat: Altmannstein (ainoastaan Pondorf ja Schamhaupten), Beilngries, Denkendorf, Kinding, Kipfenberg, Titting, Greding, Berching.

5. Yhteys maantieteelliseen alueeseen:

5.1 Maantieteellisen alueen erityisyys:

Humalanviljely korvasi keskiajalla Spaltin alueella aiemmin yleisen viininviljelyn. Großweingartenin kaltaisissa Spaltin osissa humalaa viljellään entisissä viinitarhoissa. Alueen leuto ilmasto, sademäärä (650 mm) ja pitkä aurinkoinen kausi (1 700 tuntia vuodessa) sekä syvä, kevyt tai keskitiivis helposti lämpenevä maaperä tarjoavat ihanteelliset olosuhteet humalanviljelylle.

Hydrogeologisesti Spaltin viljelyalue voidaan luokitella etupäässä myöhäistriaskautiseksi (keuper) ja Frankenin jurakautiseksi hiekkakiveksi, jonka pohjavesi löytyy peruskallion halkeamista ja karstimaasta. Maaperä on pääasiassa hiekka- ja savipitoista tai savipitoista, ja sen vedenpidätyskyky on yleensä huomattavan alhainen. Kukkulaisessa maastossa humalistot sijaitsevat perinteisesti laaksoissa, joissa on saatavilla riittävästi vettä pidempäänkin jatkuvan kuivuuden aikana. Viljelyalue sijaitsee useiden pienten ja keskikokoisten vesistöjen alkulähteiden välittömässä läheisyydessä, mutta suurempia jokia on vain vähän.

Spalt Spalter -humalan tuottajat (viljelijät) tuottavat humalaa etupäässä panimoteollisuudelle. Spaltin humalantuotantoalue on yksi pienimmistä mutta samalla parhaimmista ja perinteisimmistä humalantuotantoalueista, jolla on viljelty humalaa jo yli 1 000 vuoden ajan. Spaltin kaupungista peräisin olevalla humalalla on maailman vanhin laatumerkintä. Sen myönsi kaupungille vuonna 1538 Eichstättin ruhtinaspiispa Philipp von Pappenheim, ja se on osoitus Spaltin humalanviljelijöiden laatutietoisuudesta. Spalt Spalter -humala oli jo keskiajalla kysytty kauppatavara. Alueella viljellyt hienostuneen aromaattiset lajikkeet soveltuvat erinomaisesti korkealaatuisen oluen valmistukseen (Barth, Klinke, Schmidt: Der Grosse Hopfenatlas, s. 115).

Alueen erityisenä perinteenä on hyvin aromaattisen Spalter-humalalajikkeen viljely. Kyseessä on ns. Žatecin lajikeryhmään (Spalter, Tettnanger, Saazer) kuuluva maatiaislajike, jota on jo vuosisatojen ajan viljelty Spaltin ympäristössä. Vielä nykyisinkin sitä saadaan lähes yksinomaan Spaltin humalanviljelyalueelta. Ilmaston ja maaperän erityispiirteiden vaikutuksesta maatiaislajikkeesta on kehittynyt erittäin paikallinen tyyppi. Laatua, yhtenäisyyttä ja aromia on parannettu jatkuvan valinnan avulla. Vuosisatojen aikana kertynyt osaaminen sekä alueen suotuisat ilmasto-olosuhteet ovat saaneet aikaan maailmanlaajuisesti ainutlaatuisen aromaattisen humalalajikkeen, joka nauttii kansainvälistä arvostusta. Se antaa oluelle omintakeisen maun, minkä vuoksi johtavat panimot arvostavat sitä suuresti parhaiden olutlaatujen valmistuksessa.

5.2 Tuotteen erityisyys:

Spalt Spalter -humalan ainutlaatuisuus perustuu erityisiin viljelyolosuhteisiin, jotka johtuvat maaperästä ja ilmastosta, joiden vuoksi sama lajike muualla viljeltynä ei tuottaisi yhtä korkealaatuista ja hyvää satoa. Maaperä- ja ilmasto-olosuhteet vaikuttavat ratkaisevasti humalan kasvuun ja sen sisältämien vaikuttavien aineiden pitoisuuteen. Spalt Spalter -humalan erityispiirteen muodostavat sen sisältämät hienostuneet aromaattiset yhdisteet. Myrseenipitoisuus on 20–35 %. Erityistä on myös farneseenin runsas esiintyminen (10–20 %) verrattuna muilla alueilla viljeltyyn aromaattiseen humalaan. Korkea farneseenipitoisuus sekä suhteellisen alhainen alfahappo-(2,5–5,5 %) ja beetahappopitoisuus (3,0–5,0 %) luovat ainutlaatuisen yhdistelmän, joka korostuu selvänä ja omintakeisena Spalt Spalter -humalan aromissa. Tämä viljelyolosuhteiden ja niistä johtuvien erityispiirteiden välinen yhteys selittää, miksi juuri Spalt Spalter -lajike olisi varustettava suojatulla alkuperänimityksellä.

Spalt Spalter erottuu viljelyalueen maaperän, erityisen ilmaston (aurinkoisten tuntien määrä vuodessa noin 1 700 ja vuotuinen sademäärä noin 650 mm) sekä korkean farneseenipitoisuutensa vuoksi useimmista muista humalalajikkeista ja muuta alkuperää olevista vastaavista tuotteista. Lisäksi sen koostumukselle on ominaista erityisen voimakas ja hienostunut humalan aromi, jota voidaan kuvailla kukkaiseksi, hedelmäiseksi ja mausteiseksi. Tästä syntyy olueen tasapainoinen, täyteläinen ja miedosti humalamainen kokonaisvaikutelma (ks. panimotutkimuksia ja -arviointeja suorittavan CMA:n lajikekartta).

Messuilla ja näyttelyissä Spalt Spalter on aina erottunut edukseen. Saksan humalalajikkeiden tärkeimpien laatuominaisuuksien osalta Spalt Spalter kuuluu aromaattisimpiin lajikkeisiin. Sen aromaattiset ja yleiset ominaisuudet on palkittu monissa humalatesteissä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Spaltin alueen maaperä ja leuto ilmasto sekä paikallisten humalanviljelijöiden vuosisatojen aikana kertynyt osaaminen ovat johtaneet maailmanlaajuisesti ainutlaatuisen aromaattisen humalalajikkeen kehittymiseen. Sitä tuotetaan edelleen käytännöllisesti katsoen yksinomaan Spaltin alueella, ja oluelle antamiensa erityisen hienostuneiden makuominaisuuksien ansiosta se nauttii suurta kansainvälistä arvostusta.

Spaltin ammoisen viininviljelyalueen ilmasto-olosuhteet (1 700 aurinkoista tuntia vuodessa, vuotuinen sademäärä ainoastaan 650 mm) vaikuttavat humalan kasvuun juurtumista helpottavassa hiekkapitoisessa ja irtonaisessa maassa. Spalt Spalter -humalan ainutlaatuisuus perustuu sen viljelyalueen erityisiin luonnonolosuhteisiin (ks. 5.2 – Tuotteen erityisyys).

Spaltin viljelyalueen ainutlaatuiset ympäristötekijät (vuoden keskimääräinen sademäärä, lämpötila, maaprofiili, korkeus merenpinnasta, aurinkoisten tuntien määrä ja pienistä joista saatava kasteluvesi) takaavat siellä viljellyn Spalt Spalter -humalan ainutkertaisen tasaisen ja korkean laadun. Muut humalanviljelyalueet eroavat siitä siinä suhteessa, että niiltä puuttuu aina jokin viljelyn kannalta ratkaiseva ominaisuus (esim. erilainen kivimuodostelma tai maaperän koostumus, vähemmän auringonpaistetta tai kukkuloiden välissä olevat laaksot).

Alkuperätodisteet

Humalateollisuus on sopinut laadunvalvonnan suunnittelemista ja toteuttamista koskevista yhteisistä perusteista, jotka on esitetty puolueettoman laadunarviointityöryhmän (Arbeitsgruppe neutrale Qualitätsfeststellung) antamissa ohjeissa. Kaikki markkinaosapuolet tunnustavat tulosten merkityksen. Puolueeton laadunarviointi sekä humalan perinteiseen laatumerkkijärjestelmään liittyvät alkuperää ja jäljitettävyyttä koskevat asiakirjat takaavat, että alkuperäalue voidaan määrittää luotettavasti. Tuottaja punnitsee, merkitsee ja sinetöi (lyijysinetillä) tuottamansa humalan valvotuissa olosuhteissa sekä tekee virallisen ilmoituksen, jossa mainitaan humalan määrä, paino ja alkuperä.

Virallinen tarkastaja sertifioi tuotetun Spalt Spalter -humalan joko varmennusasemalla (jäähdyttämössä) tai humalistossa virallisesti vahvistetun menettelyn mukaisesti. Humalaa ei saa toimittaa jatkojalostettavaksi eikä saattaa markkinoille ilman sertifioitua alkuperätodistusta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Markenblatt nro 01, 7 päivänä tammikuuta 2011, osa 7c, s. 490.

(http://www.register.dpma.de/dpmaregister/geo/detail.pdfdownload/17400)

(1) EUVL L 93, 31.3.2006, s. 12.